仲并
戏李彦平李德邵
人生贵适意，自苦良亦痴。
百年同梦幻，富贵安所施。
我生世缘薄，疲弱不可支。
纷华岂不佳，自觉心已辞。
归来时自笑，抚手长嗟咨。
人生行乐耳，勋业知何时。
两李近豪放，高怀不少卑。
谪仙已云殁，流风苑在兹。
平子韵绝俗，豪逸真吾师。
万事一粲然，不复论成亏。
邵公蘖庵下，操心常苦危。
易象鲁春秋，忧乐常相随。
端居谈利害，羌夷可鞭笞。
近亦能稍稍，笑语随儿嬉。
平居如二子，廓庙真所宜。
人岂不自省，何必求蓍龟。
漫游恐未免，慎勿差毫厘。
世事足所覆，纷纷尽如斯。
错固不足道，谊也亦为之。
请复铭座右，政可为吾规。
前言戏之耳，未来容可追。